બેંગ્કોકઃ ‘અમે નથી જાણતા કે આ ચમત્કાર છે કે વિજ્ઞાન છે કે પછી બીજું કંઈ... પરંતુ તમામ ૧૩ લોકો ગુફાની બહાર છે.’ આ શબ્દો છે ગુફામાં ફસાયેલાં ૧૨ બાળકો અને તેમના કોચને બચાવવા માટે ઝઝૂમનાર થાઈ નેવી સીલ ટીમના. થાઇલેન્ડની અંધારી અને પાણીથી ભરેલી ગુફામાં ૧૮ દિવસ સુધી ફસાયેલા ૧૨ જૂનિયર ફૂટબોલર અને તેમના કોચને મંગળવારે સુરક્ષિત બહાર કાઢી લેવામાં આવ્યા છે. ૧૨ ફૂટબોલ ખેલાડીઓ તેમના કોચ સાથે ૨૩ જૂનના રોજ ગુફા જોવા અંદર પ્રવેશ્યા હતા અને ભારે વરસાદના કારણે ગુફામાં પાણી ભરાઈ જતા અંદર જ ફસાઈ ગયા હતા.